Laboda Róbert

Túlzások

ATHENAEUM

ATHENAEUM

BUDAPEST

Copyright © 2015 Laboda Róbert

Felelős szerkesztő: Pion István

Borító: Földi Andrea

ISBN 978-963-293-439-6

Elektronikus verzió: eKönyv Magyarország Kft.

www.ekonyv.hu

Tartalom

Kimondhatatlanul

Tüdővel

Teremkoncert

Lábnyom

Tavaszi áradás

Tavaszi messzeség

Madárválasztó

Levél nagyapámnak I., II.

Visszhangzik

Egy felkelő a nap házában

Európai kisebbség

Nem súgta

Mégis izzik

Ha nem kellek

Váltakozó kor

Tábla

Urbán

Fél vidéki séma

Utolsó állomásomon

Gondoltam, jelentem

Feliratok

Csodáltalak homályosan mindig

Üzenet

Előtte

Tényleg a legszebben

Jóvilágvan

Kimondhatatlanul

csend, mi belefért e hangos szóba,

alkalmilag, alkatilag volt más,

zajban fészkelt fluktuált morféma,

miben jeles ideál a bitorló névmás,

halkan érzed, nem hiába csendben,

faggató érint, majd tovaszáll,

begerjedt itató meredten

miattad lapozgat a lap alján,

vigyáztál, mint vigyázzban állott tál,

s keringő vázolt belteret,

darabos, cikázó talpnyomást hagytál

tüdőmben, mi maga volt az ékezet,

pontosan üss, tökös, ha elég e vessző,

vonalas szinted a vízparázs,

kárba veszett, mutatványt körző,

írott mankód lett a kezdeti megszólalás

Tüdővel

kis levegőhöz jutni,

az jó lenne,

kérnék hozzá híg vadászt,

meg patyolat leheletet – ha van,

legyen záporos,

virítson minden tenyér

talpig drágába öltözve,

éltetni gázmolekulát egyetlen tüdővel,

szaporázni a lassú halált,

hanyagul kötötten termelni

tojásból sárga villamost,

haladéktalanul várni a megkésett lélegzést,

vízszintesen zuhanni a tejberizsben,

s benne mákszemnek lenni –

levegőzni egy szabad szárításban